Ændret forslag til EUROPA-PARLAMENTETS OG RÅDETS FORORDNING om gødninger [Forelagt af Kommissionen i henhold til EF-traktatens artikel 250, stk. 2)]

2001/0212 (COD)

Ændret forslag til EUROPA-PARLAMENTETS OG RÅDETS FORORDNING om gødninger

(EØS-relevant tekst)

1. Sagsforløb

- Forslaget til Europa-Parlamentets og Rådets forordning om gødninger [KOM(2001) 508 endelig - 2001/0212 (COD)] blev vedtaget af Kommissionen den 14. september 2001 og derefter fremsendt til Rådet og Europa-Parlamentet den 17. september 2001.

- Det Økonomiske og Sociale Udvalg afgav udtalelse den 17. december 2001.

- Europa-Parlamentet godkendte forslaget med tre ændringsforslag ved førstebehandlingen den 10. april 2002.

2. Formålet med det ændrede forslag

Det ændrede forslag indeholder to ændringer til det oprindelige forslag til Europa-Parlamentets og Rådets forordning om gødninger:

- Artikel 33 udgår

- en ændring af bilag I, der indgik i det oprindelige forslag, udgår.

3. Bemærkninger til Parlamentets ændringsforslag

3.1. Ændringsforslag accepteret af Kommissionen

3.1.1 Ændringsforslag 1

Ændringsforslag 1 kan i princippet accepteres, da Kommissionen har til hensigt at fremsætte forslag om cadmium i gødninger, hvis Den Videnskabelige Komité for Toksicitet, Økotoksicitet og Miljø (Sctee) afgiver en positiv udtalelse.

Det skal dog også bemærkes, at Parlamentets formulering hvad angår den nøjagtige tidsfrist for fremsættelse af et forslag til forordning om spørgsmålet vedrørende cadmium ikke kan accepteres, især da den foreslåede frist, den 30. juni 2002, ikke er i overensstemmelse med Kommissionens initiativret.

Betragtning 15 affattes således:

"Gødninger kan blive forurenede med stoffer, der kan udgøre en potentiel risiko for menneskers og dyrs sundhed og for miljøet. På baggrund af udtalelsen fra Den Videnskabelige Komité for Toksicitet, Økotoksicitet og Miljø (Sctee) har Kommissionen til hensigt at behandle spørgsmålet vedrørende utilsigtet indhold af cadmium i mineralske gødninger, og den vil i givet fald udarbejde et forslag til forordning, som den agter at forelægge Europa-Parlamentet og Rådet. Hvor det er hensigtsmæssigt, vil andre forurenende stoffer blive behandlet på samme måde."

3.1.2. Ændringsforslag 3

Ændringsforslag 3 kan også accepteres, da Kommissionen er enig i, at enhver ændring af bilagene til forordningen i forbindelse med en konsolidering af de gældende bestemmelser bør undgås.

I bilag I, tabel E.1.4 affattes rubrik nr. 4 b, i fjerde spalte således:

"5 % vandopløseligt Fe, mindst 8/10 af det deklarerede indhold chelateret"

Denne bestemmelse er identisk med den pågældende bestemmelse i Kommissionens direktiv 93/69/EØF af 23. juli 1993 om tilpasning til den tekniske udvikling af Rådets direktiv 76/116/EØF om indbyrdes tilnærmelse af medlemsstaternes lovgivning om gødning [1].

[1] EFT L 185 af 28.7.1993, s. 30.

3.2. Ændringsforslag ikke accepteret af Kommissionen

Ændringsforslag 2 kan ikke accepteres af følgende grunde:

- Artikel 33 i udkastet til forordning udgår hermed. At artikel 33, stk. 1, udgår, er konsekvent, da bestemmelsen bliver overflødig, når de planlagte beslutninger med traktatens artikel 95, stk. 4, som retsgrundlag er vedtaget. De pågældende beslutninger, som vil indebære, at undtagelserne udvides til også at omfatte Østrig, Finland og Sverige hvad angår det tilladte maksimumindhold af cadmium i gødninger, behandles for øjeblikket i Kommissionen, og behandlingen er langt fremme.

- Artikel 33, stk. 2, begrænser Kommissionens initiativret.

4. Konklusion

I henhold til EF-traktatens artikel 250, stk. 2, ændrer Kommissionen sit forslag som angivet ovenfor.